Document ID: 31989D0367

31989D0367
L 165/14
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 29 май 1989 година
относно учредяване на Постоянен комитет по горите
(89/367/ЕИО)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално членове 43, 130т и 235 от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Икономическия и социален комитет (3),
като има предвид, че усилията на Общността за намаляване на свръхпроизводството на земеделски продукти трябва да бъдат придружени от ефикасни мерки с цел подобряване на земеделските структури;
като има предвид, че в този контекст горският сектор трябва да допринесе значително за създаването на алтернативни източници на доходи в земеделието, а също така и за развитието на горски екосистеми, които да благоприятстват земеделието;
като има предвид, че горските ресурси на Общността са заплашени от различни опасности, и че тази ситуация рискува да компрометира изпълнението на техните икономически, природни и социални функции;
като има предвид, освен това, че различните политики на Общността се отразяват върху горския сектор и върху ролята му в рамките на политиката относно земеделските структури и развитието на селското стопанство;
като има предвид, че тясното и постоянно сътрудничество между държавите-членки и Комисията, особено що се отнася до постоянния обмен на информация между държавите-членки относно състоянието на горския сектор, както и различните политики на Общността, които оказват влияние върху горския сектор, представляват подходящо средство за поддържане на ефективността на мерките в горския сектор в контекста на политиката относно земеделските структури и развитието на селското стопанство;
като има предвид, че това сътрудничество може да бъде осъществено по-ефективно с учредяването на постоянен комитет, съставен от представители на всички държави-членки и председателстван от представител на Комисията,
ПРИЕ НАСТОЯЩОТО РЕШЕНИЕ:
Член 1
С цел сътрудничеството между държавите-членки и Комисията да бъде по-тясно в горския сектор и по този начин да се подкрепят мерките в горския сектор, предприети от политиката на Общността относно земеделските структури и развитието на селското стопанство, се учредява Постоянен комитет по горите, наричан по-долу „Комитетът“.
Член 2
1. Като се взимат предвид политиките в горския сектор на държавите-членки и мерките и програмите по тези политики, ролята на горския сектор в контекста на политиката относно земеделските структури и развитието на селското стопанство, а също така и връзките между горския сектор и различните политики на Общността, държавите-членки и Комисията се информират помежду си, в рамките на Комитета, относно ситуацията и развитието в горския сектор и относно релевантните политики.
2. Комисията може, по своя инициатива или по искане на представител на държава-членка, да се консултира с Комитета по всеки въпрос, отнасящ се до горския сектор, който произтича от различните политики на Общността.
3. Съветът, по предложение на Комисията, може да възложи на Комитета други задължения във връзка с мерките на Общността, които оказват влияние върху горския сектор.
Член 3
Комитетът е съставен от представители на държавите-членки. Той се председателства от представител на Комисията.
Секретариатът на Комитета се осигурява от Комисията.
Комитетът приема свой процедурен правилник.
Член 4
Адресати на настоящето решение са държавите-членки.
Съставено в Брюксел на 20 май 1989 година.

Labels: 15
6